2014 - 15 സീസണിൽ ഓസ്ട്രേലിയൻ പര്യടനത്തിലെ രണ്ടാം ഏകദിനം മെൽബണിൽ നടക്കുന്നു . ഇന്ത്യയാണ് ബാറ്റു ചെയ്യുന്നത് . രോഹിത് ശർമ്മയും സുരേഷ് റെയ്നയുമായിരുന്നു ക്രീസിൽ . ഒരു സിംഗിൾ എടുത്തതുമായി ബന്ധപ്പെട്ടുള്ള രോഹിത് ശർമ്മയും ഓസീസ് ഓപ്പണർ ഡേവിഡ് വാർണറും തമ്മിലുള്ള തർക്കം ഏറെ വിവാദമായിരുന്നു . അന്ന് രോഹിത് ശർമ്മയുടെ അടുത്തെത്തിയ , ഡേവിഡ് വാർണർ , ഇംഗ്ലീഷിൽ സംസാരിക്കൂവെന്ന് തുടർച്ചയായി ആവശ്യപ്പെട്ടിരുന്നു . എന്തുകൊണ്ടാണ് അന്ന് രോഹിത് ശർമ്മയോട് അത്തരമൊരു ആവശ്യം ഉന്നയിച്ചതെന്നതിന് ഡേവിഡ് വാർണർ ഇപ്പോൾ മറുപടി പറഞ്ഞിരിക്കുന്നു . രോഹിത് ശർമ്മയോട് എന്തെങ്കിലും പറയാൻ ഒരുങ്ങുമ്പോൾ , അവരുടെ ഭാഷയിൽ ( ഹിന്ദി ) എന്തൊക്കെയോ പറയുകയായിരുന്നുവെന്ന് വാർണർ പറഞ്ഞു . അപ്പോൾ ഇംഗ്ലീഷിൽ സംസാരിക്കുവെന്ന് താൻ ആവശ്യപ്പെടുകയായിരുന്നു . അവരുടെ ഭാഷ അറിയാത്തതുകൊണ്ടാണ് അത്തരമൊരു ആവശ്യം ഉന്നയിച്ചത് . ഹിന്ദി അറിയില്ല , എന്താണ് രോഹിത് പറയുന്നതെന്ന് മനസിലാക്കാനാണ് ഇംഗ്ലീഷിൽ സംസാരിക്കൂവെന്ന് തുടർച്ചയായി ആവശ്യപ്പെട്ടതെന്നും വാർണർ പറഞ്ഞു . രോഹിത് ശർമ്മ പറഞ്ഞ ഹിന്ദി വാക്ക് ഇംഗ്ലീഷ് സംസാരിച്ചപ്പോഴും ഉപയോഗിച്ചിരുന്നുവെന്നും വാർണർ പറഞ്ഞു . അന്ന് രോഹിത് ശർമ്മയോട് കയർത്ത് സംസാരിച്ചതിന് വാർണർക്കെതിരെ മാർട്ടി ക്രോ ഓസ്ട്രേലിയൻ ക്രിക്കറ്റ് ബോർഡ് സിഇഒ ജെയിംസ് സതർലൻഡ് ഉൾപ്പടെയുള്ളവർ കടുത്ത വിമർശനം ഉന്നയിച്ചിരുന്നു . അന്നത്തെ മോശം പെരുമാറ്റത്തിന് വാർണർക്ക് പിഴ ചുമത്തിയിരുന്നു . അന്നത്തെ സംഭവത്തിനുശേഷം താൻ അത്തരത്തിൽ പെരുമാറുന്നത് അവസാനിപ്പിച്ചിരുന്നു .